b'\n_START_ARTICLE_\nJo\xc5\xbeef Sakovi\xc4\x8d\n_START_SECTION_\n\xc5\xbdivljenje\n_START_PARAGRAPH_\nJo\xc5\xbeef Sakovi\xc4\x8d se je rodil v Gornji Lendavi (danes Grad, Prekmurje) v Slovenski krajini o\xc4\x8detu Matja\xc5\xbeu Sakovi\xc4\x8du in materi Jeleni Ma\xc4\x8dek. Po gimnaziji je kon\xc4\x8dal bogoslovje v Sombotelu, kjer je bil posve\xc4\x8den za duhovnika._NEWLINE_Med letoma 1899 in 1902 je kaplanoval v P\xc3\xa1pocu pri Zalaegerszegu, v Rohunacu (Rechnitz) na Gradi\xc5\xa1\xc4\x8danskem med Gradi\xc5\xa1\xc4\x8danskimi Hrvati, v \xc4\x8cren\xc5\xa1ovcih in Sumartonu (Gradi\xc5\xa1\xc4\x8danska), kasneje v Ti\xc5\xa1ini (1902-1905). \xc5\xbdupnijski upravitelj je bil v Bandolu (Weiden bei Rechnitz) (1905-1906), Beltincih (1906-1909), na Cankovi (1909), potem na Dolnjem Seniku (1909-1913)._NEWLINE_V bogoslu\xc5\xbeju sta se tedaj uporabljala mad\xc5\xbear\xc5\xa1\xc4\x8dina in tudi prekmur\xc5\xa1\xc4\x8dina, Sakovi\xc4\x8d si je prizdeval pridigati tudi v nem\xc5\xa1kem jeziku._NEWLINE_V Turni\xc5\xa1\xc4\x8de se je vrnil kot \xc5\xbeupnijski upravitelj (1913-1917), nato \xc5\xbeupnik (1917-1918). Med letoma 1914 in 1915 so na njegovo pobudo za\xc4\x8deli graditi v Turni\xc5\xa1\xc4\x8du novo cerkev in jo tudi kon\xc4\x8dali. Po njegovih prizadevanjih je nastala tudi nova \xc5\xbeupnija v Veliki Polani._NEWLINE_Sakovi\xc4\x8d je bil vzoren duhovnik in narodnozaveden Slovenec. Leta 1928 so ga premestili na Dolnji Senik. Umrl je dve leti pozneje.\n_START_SECTION_\nZasluge\n_START_PARAGRAPH_\nSakovi\xc4\x8d je poskrbel za nabo\xc5\xbene knjige, ki so bile v prvih \xc5\xa1tirih desetletjih dvajsetega stoletja v uporabi med katoli\xc4\x8dani v Prekmurju in Porabju. Tako je preuredil K\xc3\xbczmi\xc4\x8devo Knigo molitveno in jo naslovil Molitvena kniga (1904). Sledilo je \xc5\xa1e ve\xc4\x8d izdaj: 1907, 1910, 1914, 1931, 1941, 1942._NEWLINE_Sakovi\xc4\x8d je napisal tudi molitvenik, \xc5\xa1olski katekizem in izdal K\xc3\xbczmi\xc4\x8dev izbor evangelijev Sveti Evangjeliomi (Radgona, 1906).'